Συπαληττός

Ο Συπαληττός ή Συπάληττος () (ο δήμος: Συπαληττού, Δήμος Συπαληττίων ή Δήμος Συπαληττέων) ήταν αρχαίος οικισμός και δήμος της Κεκροπίδας (περιοχή της Αρχαίας Αττικής και φυλή της αρχαίας Αθήνας).

Ονομασία
Ο δήμος πήρε πιθανώς το όνομά του, από τον μυθικό επώνυμο ήρωα Συπαληττό.

Τοποθεσία του αρχαίου Συπαληττού
Ο δήμος του Συπαληττού, ήταν δήμος των Μεσογείων. Η τοποθεσία του δήμου, σύμφωνα με τη γνώμη των περισσότερων ερευνητών, βρισκόταν στα βόρεια της Αθήνας, στην περιοχή της σύγχρονης Νέας Ιωνίας και την περιοχή η οποία αναφερόταν παλαιότερα ως Κουκουβάουνες, ενώ ο δήμος περιλάμβανε τμήματα της σημερινής βορειοανατολικής Νέας Ιωνίας και της Μεταμόρφωσης. Εκτιμάται, ότι ο δήμος βρισκόταν στα νοτιοανατολικά του δήμου των Αχαρνών, στην ανατολική όχθη του ποταμού Κηφισού, 4,5 χιλιόμετρα δυτικά του Αθμόνου, (δηλαδή του Μαρουσιού), στη σημερινή Μεταμόρφωση.

Ο ερευνητής του 19ου αιώνα Διονύσιος Σουρμελής, πίστευε ότι ο δήμος Συπαληττού βρισκόταν στην περιοχή του χωριού Λεβή, μεταγενέστερα τα Συπόλια ή Σεπόλια.

Η συμμετοχή του δήμου στην αρχαία Βουλή
Ο δήμος, η ύπαρξη του οποίου επιβεβαιώνεται και από διάφορες επιγραφές που έχουν βρεθεί, ως μέλος της Κεκροπίδας φυλής, συμμετείχε με 2 βουλευτές στην αρχαία Βουλή των 500, κατά την πρώτη περίοδο (508 – 307/306 π.Χ.). Κατά τη δεύτερη περίοδο (307/306 – 224/223 π.Χ.). ο δήμος είχε επίσης 2 βουλευτές στη Βουλή των 600. Στις επόμενες περιόδους: Την τρίτη περίοδο (224/223 – 201/200 π.Χ.), την τέταρτη περίοδο (201/200 π.Χ. – 126/127), καθώς και την πέμπτη περίοδο (126/127 – 3ος αιώνας) παραμένει άγνωστος ο αριθμός των βουλευτών–αντιπροσώπων.

Είναι πιθανή επίσης, σύμφωνα με τον Meritt, περί το 145, η ενσωμάτωση του Συπαλλητού στη φυλή Ατταλίδα φυλή, κατά την 4η περίοδο ή/και κατά την 5η περίοδο.

Υπάρχει η εκτίμηση, με βάση επιγραφή των μέσων του 2ου αιώνα π.Χ., ότι ο Συπαληττός διαιρέθηκε σε δύο δήμους την περίοδο εκείνη, αν και δεν υπάρχουν γενικά άλλες περιπτώσεις, όπου κλεισθενικός δήμος χωρίστηκε σε μεταγενέστερη χρονολογία από την έναρξη των μεταρρυθμίσεων του Κλεισθένη και μάλιστα αυτή η υπόθεση δεν επιβεβαιώνεται από όλους τους μελετητές. Υπάρχει επίσης ιερό ημερολόγιο μεταξύ των ετών 470 - 460 π.Χ. έγγραφο που θεωρείται ιδιαίτερα σημαντικό, διότι είναι το πρώτο κείμενο γραμμένο στην Αττική που απαγορεύει αλλαγές στο νόμο.

Οι κάτοικοι του Συπαληττού 
Ο δημότης του αρχαίου Συπαληττού ονομαζόταν Συπαλήττιος ή Συπαληττεύς.

Προσωπικότητες από τον Συπαληττό 
Υπήρξαν διάφοροι γνωστοί πολίτες από τον δήμο του Συπαλλητού, όπως ο βουλευτής Βρόμιος ο Συπαλήττιος γιος του Βρομίου, ο Δημήτριος ο Συπαλήττιος, ο θεσμοθέτης Δημόκριτος ο Συπαλήττιος, ο Δημοχάρης ο Συπαλήττιος γιος του Αριστάρχου, ο βουλευτής Διογένης ο Συπαλήττιος γιος του Ευθυβούλου, ο βουλευτής Διόδωρος ο Συπαλήττιος γιος του Μελανθύρου, ο ναύαρχος Διοκλής ο Συπαλήττιος γιος του Διοκλέους, ο Διοσκουρίδης ο Συπαλήττιος γιος του Μενάνδρου κ.α. Από τους πλέον γνωστούς, οι οποίοι είχαν κάποιου είδους σχέση με το δήμο ή την περιοχή του ήταν επίσης οι:
 Αντίδοτος ο Συπαλήττιος, (γιος του Απολλόδωρου), 2 φορές βουλευτής, το 333 π.Χ. και το 328 π.Χ.
 Αρίσταρχος ο Συπαλήττιος, αναφέρεται στον δικανικό του Ισαίου, "Περί του Αριστάρχου κλήρου", (γράφτηκε λίγο μετά το 378 π.Χ.)
 Επικράτης ο Συπαλήττιος,
 Θεοδόσιος ο Συπαλήττιος, επιμελητής στην αρχαία Βουλή,
 Κτέσος ο Συπαλήττιος, γραμματέας στους επιστάτες της Ελευσίνας το 409 π.Χ.
 Λαμπρίας ο Συπαλήττιος, ο νεότερος, (γιος του Λαμπρία του Συπαληττίου του γηραιότερου), υπηρέτησε ως επιστάτης της Ελευσίνας, μεταξύ 336-333 π.Χ.

Δείτε επίσης 
 Αρχαία Αθήνα
 Κεκροπίδα φυλή
 Ατταλίδα φυλή

Παραπομπές - σημειώσεις

Πηγές – βιβλιογραφία
Πρωτογενείς πηγές 
 Ελληνικές επιγραφές - IG I³ 245.

Δευτερογενείς πηγές
 Sypalettus, στην ιστοσελίδα: referenceworks.brillonline.com, 
 John S. Traill: The political organization of Attica: a study of the demes, trittyes, and phylai, and their representation in the Athenian Council,“Attica”, (10 f., 51, 68, 85, 112 Nr. 132, 121, Tab. 7) Princeton: American School of Classical Studies at Athens (ASCSA), 1975, ISBN 978-0-87661-514-0
 John S. Traill: Demos and trittys. Epigraphical and topographical studies in the organization of Attica. Athenians Victoria College, Toronto 1986, p. 135.

Εξωτερικοί σύνδεσμοι 
  
 
 Kukuvaones, Sypalettos, στις ιστοσελίδες: http://imperium.ahlfeldt.se & https://web.archive.org/web/20170808012018/http://dare.ht.lu.se/, Ψηφιακός Άτλας της Ρωμαϊκής Αυτοκρατορίας, ("Digital Atlas of the Roman Empire", Johan Åhlfeldt, Department of Archaeology and Ancient History, Lund University, Sweden), Πανεπιστήμιο Λουντ, Λουντ, Σουηδία, πρόγραμμα: Pelagios.
 Agora Image: 1997.12.0031 (Various ii-9a): Inscribed marble statue base: Karneades of Azenia, a dedication by Attalos and Ariarathes of Sypalettos. Cf. Hesperia 19 (1950), pp. 318-319.
 Agora Image: 1997.12.0032 (Various ii-9b): Inscribed marble statue base: Karneades of Azenia, a dedication by Attalos and Ariarathes of Sypalettos. Cf. Hesperia 19 (1950), pp. 318-319. Here showing the cuttings for the statue.

Δήμοι της Αρχαίας Αττικής
Αρχαία Αθήνα